Groen energie kry hupstoot - Omgewing - Republikein
Thursday, December 05th, 23:57:11
13 August 2019 | Omgewing
Die ministerie van die omgewing en toerisme het 'n platform geskep wat die private sektor in staat stel om finansiering vir klimaatsverwante beleggings van verskeie internasionale instellings, soos die Groen Klimaatsfonds, te kry.
Mnr. Petrus Muteyauli, hoof van meersydige omgewingsooreenkomste in die ministerie, het Donderdag by 'n funksie van die Klimaatsfinansieringsfasiliteit (CFF) in die hoofstad gesê die private sektor het die potensiaal om verskeie klimaatsverwante uitdagings die hoof te bied, maar slegs die Omgewingsbeleggingsfonds (EIF) is geakkrediteer om toegang tot internasionale befondsing te kry.
Volgens Muteyauli het die ministerie in 2017 'n ooreenkoms met die Ontwikkelingsbank van Suider-Afrika (DBSA) gesluit om Namibiese private maatskappye te help om inkomste te genereer uit projekte wat op klimaatsverandering fokus.
Die DBSA finansier dié projekte se lenings teen 'n lae rentekoers.
Die CFF finansier klimaatsbestande infrastruktuur-projekte ter waarde van N$2 miljard in Namibië, Suid-Afrika, Lesotho en e-Swatini deur die DBSA en in samewerking met private uitleners.
Muteyauli het beklemtoon die ministerie bevorder nie lenings vir klimaatsveranderingsaanpassings nie, maar daar is projekte wat inkomste en wins lewer, derhalwe geld sekere vereistes vir lenings teen lae rentekoerse.
Muteyauli sê die ministerie sal 'n strategiedokument en handleiding verskaf met al die prosesse en soort projekte wat vir finansiering in aanmerking sal kom.
'n CFF-lid, mnr. Jonathan First, het gesê daar word op kommersieel lewensvatbare projekte gefokus.
"Die CFF sal skoon energie-projekte en waterprojekte finansier wat klimaatvoordele inhou, asook ander klimaatsverwante projekte wat 'n inkomste kan voortbring," het hy gesê. - Nampa